
ŠIAULIŲ MIESTO SAVIVALDYBĖS ADMINISTRACIJOS
DIREKTORIUS

ĮSAKYMAS
DĖL ATLYGINIMO UŽ ŠIAULIŲ MIESTO SAVIVALDYBĖS ŠVIETIMO IR SPORTO ĮSTAIGOSE TEIKIAMAS UGDYMO PASLAUGAS MOKĖJIMO TVARKOS APRAŠO PATVIRTINIMO 

2020 m. balandžio 17 d. Nr. A-503
Šiauliai


Vadovaudamasis Lietuvos Respublikos vietos savivaldos įstatymo 6 straipsnio 8 punktu, 18 straipsnio 1 dalimi, 29 straipsnio 8 dalies 2 punktu ir įgyvendindamas Šiaulių miesto savivaldybės tarybos 2019 m. gruodžio 12 d. sprendimą Nr. T-463 „Dėl Šiaulių miesto savivaldybės tarybos 2019 m. liepos 4 d. sprendimo Nr. T-302 „Dėl atlyginimo už Šiaulių miesto savivaldybės švietimo ir sporto įstaigose teikiamas ugdymo paslaugas dydžio nustatymo“ pakeitimo“:
1. Tvirtinu Atlyginimo už Šiaulių miesto savivaldybės švietimo ir sporto įstaigose teikiamas ugdymo paslaugas mokėjimo tvarkos aprašą (pridedama). 
2. Pripažįstu netekusiais galios:
2.1. Šiaulių miesto savivaldybės administracijos direktoriaus 2019 m. liepos 25 d. įsakymą Nr. A-1083 „Dėl Atlyginimo už Šiaulių miesto savivaldybės švietimo ir sporto įstaigose teikiamas ugdymo paslaugas mokėjimo tvarkos aprašo patvirtinimo“;
2.2. Šiaulių miesto savivaldybės administracijos direktoriaus 2020 m. sausio 7 d. įsakymą Nr. A-17 „Dėl Atlyginimo už Šiaulių miesto savivaldybės švietimo ir sporto įstaigose teikiamas ugdymo paslaugas mokėjimo tvarkos aprašo patvirtinimo“.



Direktorius		                                			  Antanas Bartulis

PATVIRTINTA
Šiaulių miesto savivaldybės
administracijos direktoriaus
2020 m. balandžio 17 d. įsakymu Nr. A-503

ATLYGINIMO UŽ ŠIAULIŲ MIESTO SAVIVALDYBĖS ŠVIETIMO IR SPORTO ĮSTAIGOSE TEIKIAMAS UGDYMO PASLAUGAS MOKĖJIMO TVARKOS APRAŠAS 

I. BENDROSIOS NUOSTATOS

1. Atlyginimo už Šiaulių miesto savivaldybės švietimo ir sporto įstaigose teikiamas ugdymo paslaugas mokėjimo tvarkos aprašas (toliau – Aprašas) reglamentuoja atlyginimo už Šiaulių miesto savivaldybės švietimo ir sporto įstaigose teikiamas ugdymo paslaugas (toliau – Atlyginimas) atlyginimo mokėjimo tvarką ir terminus, atlyginimo lengvatų taikymo, atlyginimo užskaitymo arba grąžinimo Šiaulių miesto savivaldybės švietimo ir sporto įstaigose (toliau – Įstaigose) tvarką.
2. Atlyginimo dydį nustato Šiaulių miesto savivaldybės taryba. 

II. ATLYGINIMO MOKĖJIMO TVARKA IR TERMINAI

3. Atlyginimas skaičiuojamas už praėjusį mėnesį. Baigiantis finansiniams ir mokslo metams gruodžio ir gegužės mėn. atlyginimas skaičiuojamas už praėjusį ir einamąjį mėnesį. 
4. Atlyginimas mokamas kiekvieną mėnesį ir turi būti sumokėtas iki kito mėnesio 15 dienos.
5. Mokiniui, sportininkui ar jų tėvams (globėjams, rūpintojams) pageidaujant, atlyginimas gali būti mokamas kas ketvirtį arba kas pusmetį:
5.1. už I mokslo metų pusmetį įmoka turi būti sumokėta iki einamųjų metų spalio 31 d.;
5.2. už II mokslo metų pusmetį įmoka turi būti sumokėta iki einamųjų metų kovo 31 d.; 
5.3. už ketvirtį įmoka turi būti sumokėta iki einamojo ketvirčio paskutinio mėnesio paskutinės dienos. 
6. Jei atlyginimas nemokamas daugiau kaip vieną mėnesį nuo nustatytos datos, Įstaigos vadovas, informavęs mokinį ar sportininką ir jo tėvus (globėjus, rūpintojus), gali išbraukti mokinį ar sportininką iš sąrašų.
7. Atlyginimas už mokinius ar sportininkus, kuriems taikoma Savivaldybės tarybos nustatyta lengvata, mokamas iš savivaldybės biudžeto už praėjusį mėnesį. 
8. Mėnesiui pasibaigus, iki kito mėnesio 10 dienos Įstaigos vadovas Savivaldybės administracijos Strateginės plėtros ir ekonomikos departamento Apskaitos skyriui (toliau – Apskaitos skyrius) pateikia nustatytos formos paraišką atlyginimui už suteiktas ugdymo paslaugas lėšoms gauti (forma pridedama). Ketvirčio lėšų panaudojimo ataskaitos Apskaitos skyriui turi būti teikiamos ketvirčiui pasibaigus, iki kito ketvirčio pirmojo mėnesio 5 dienos, pagal patvirtintas ataskaitų formas: Biudžeto išlaidų sąmatos vykdymo ataskaitą (forma Nr. 2, patvirtinta Lietuvos Respublikos finansų ministro 2008 m. gruodžio 31 d. įsakymu Nr. 1K-465) ir Savivaldybės biudžeto lėšų panaudojimą pagrindžiančią ketvirčio ataskaitą (forma pridedama). Nepateikus ketvirčio lėšų panaudojimo ataskaitos, lėšos už praėjusį mėnesį nepervedamos.

III. ATLYGINIMO LENGVATŲ TAIKYMAS

9. Atlyginimas nemokamas:
9.1. mokinių vasaros atostogų metu arba sportinio ugdymo plane numatytų atostogų metu;
9.2. jei vieną mėnesį ar daugiau ugdymo paslauga neteikiama dėl Įstaigoje susidariusių svarbių priežasčių;
9.3. jei mokinys ar sportininkas visą einamąjį mėnesį ar nepertraukiamai 4 savaites nelankė Įstaigos dėl ligos ir pateikė gydytojo pažymą ar jos kopiją, ar tėvų prašymą;
9.4. kai dėl Lietuvos Respublikoje paskelbto karantino ir (ar) ekstremaliosios situacijos einamąjį mėnesį daugiau nei 10 darbo dienų privalomai sustabdomas ugdymo procesas. 
Papunkčio pakeitimai:
Nr. A-1868,
2020-12-30,
paskelbta TAR 2020-12-30, i. k. 2020-29119            

10. Atlyginimas už praėjusių mokslo metų rezultatus 100 procentų mažinamas gabiesiems mokiniams ir aukšto meistriškumo sportininkams: 
10.1. švietimo įstaigų mokiniams:
10.1.1. tarptautinių varžybų, konkursų I – VI vietų laimėtojams (prizininkams, diplomantams, laureatams);
10.1.2. respublikinių varžybų, konkursų I – III vietų laimėtojams (prizininkams, diplomantams, laureatams);
10.1.3. puikiai besimokantiems ugdytiniams (formalųjį švietimą papildančio ugdymo įstaigose, kuriose yra vertinimo balais sistema); 
10.1.4. inicijavusiems ir surengusiems individualios kūrybos pristatymą (renginį, parodą, koncertą, konferenciją);
10.1.5. aktyviai dalyvaujantiems įstaigos ar miesto savivaldos institucijų veikloje.
10.2. sporto įstaigų aukšto meistriškumo sportininkams:
10.2.1. olimpinių žaidynių dalyviams;
10.2.2. pasaulio suaugusiųjų, jaunimo ir jaunių čempionate užėmusiems 1–16 vietas;
10.2.3. Universiadoje užėmusiems 1–9 vietas;
10.2.4. jaunimo olimpinėse žaidynėse užėmusiems 1–9 vietas;
10.2.5. Europos suaugusiųjų, jaunimo ir jaunių čempionate užėmusiems 1–10 vietas;
10.2.6. Europos taurės suaugusiųjų, jaunimo ir jaunių varžybose užėmusiems 1–4 vietas;
10.2.7. Europos jaunimo olimpiniame festivalyje užėmusiems 1–6 vietas;
10.2.8. Europos sporto žaidynėse užėmusiems 1–6 vietas;
10.2.9. Baltijos šalių suaugusiųjų, jaunimo ir jaunių pirmenybėse ir taurės varžybose užėmusiems 1–3 vietas;
10.2.10. Lietuvos suaugusiųjų, jaunimo ir jaunių čempionate užėmusiems 1 vietas;
10.2.11. Šiaulių sporto gimnazijos mokiniams. 
Papildyta papunkčiu:
Nr. A-1648,
2020-11-25,
paskelbta TAR 2020-11-25, i. k. 2020-24924        

11. Laikotarpis, kai atlyginimo dydis mažinamas šio Aprašo 10 punkte nurodytiems:
11.1. mokiniams, negali būti ilgesnis nei vieneri mokslo metai;
11.2. sportininkams, negali būti ilgesnis nei vieneri metai.
12. Atlyginimas mažinamas 100 procentų mokiniams ir sportininkams iš šeimų, gaunančių socialinę pašalpą. 
13. Mokinių ir sportininkų tėvai (globėjai, rūpintojai), kuriems gali būti taikoma šio Aprašo 12 punkte minima lengvata, Įstaigos vadovui pateikia:
13.1. prašymą;
13.2. Savivaldybės administracijos Žmonių gerovės ir ugdymo departamento Socialinių išmokų ir kompensacijų skyriaus pažymą arba patvirtintą jos kopiją, kad šeima gauna socialinę pašalpą.
14. Atlyginimas mažinamas 100 procentų mokiniams, kuriems nustatytas neįgalumas.
15. Mokinių tėvai (globėjai, rūpintojai), kuriems gali būti taikoma šio Aprašo 14 punkte minima lengvata, Įstaigos vadovui pateikia:
15.1. prašymą;
15.2. Neįgalumo ir darbingumo nustatymo tarnybos pažymą (Neįgalumo lygio pažyma) arba patvirtintą jo kopiją dėl neįgalumo lygio ir jo termino nustatymo.
16. Dokumentai, kurių pagrindu taikomos atlyginimo lengvatos, pateikiami Įstaigos vadovui ar jo įgaliotam asmeniui priimant mokinį ar sportininką į Įstaigą bei patikslinami kas 3 mėnesiai arba pateikiami įgijus teisę į atlyginimo lengvatą.
17. Laiku nepateikus informacijos ir reikiamų dokumentų, atlyginimas skaičiuojamas bendra tvarka.
18. Pateikus dokumentus pavėluotai, atlyginimas už praėjusį laiką neperskaičiuojamas, išskyrus atvejus, kai socialinė pašalpa yra paskirta už praėjusį laikotarpį. 
19. Už neformaliojo švietimo programas, papildančias pasirenkamąsias programas, lengvata netaikoma.
20. Švietimo įstaigos vadovas įsakymu patvirtina gabių vaikų nustatymo,  lengvatų suteikimo tvarką ir gabių vaikų, kuriems pritaikyta lengvata, sąrašą.
21. Sporto įstaigos vadovas įsakymu patvirtina aukšto meistriškumo sportininkų, kuriems pritaikyta lengvata, sąrašą.

IV. ATLYGINIMO UŽSKAITYMAS ARBA GRĄŽINIMAS

22. Jei atlyginimas buvo sumokėtas iš anksto už pusmetį arba už ketvirtį, o užsiėmimai Įstaigoje nevyko ne mažiau kaip 1 mėnesį dėl Įstaigoje susidariusių svarbių priežasčių arba mokinys ar sportininkas nelankė Įstaigos dėl ligos vieną mėnesį, tėvams pateikus prašymą, atlyginimas įskaitomas už kitą mėnesį.
23. Atlyginimas grąžinamas: 
23.1. jei mokinys ar sportininkas ne vėliau kaip iki einamojo mėnesio 5 dienos išbraukiamas iš Įstaigos sąrašų; 
23.2. paskelbus karantiną ir (ar) ekstremalią situaciją Lietuvos Respublikoje ir privalomai sustabdžius ugdymo procesą švietimo ir sporto įstaigose; 
23.3. jei mėnesį ar kelis mėnesius dėl pateisinamų priežasčių nevyko užsiėmimai ir įskaityti atlyginimą už kitą mėnesį (-ius) nėra galimybės.
24. Prašymas dėl atlyginimo grąžinimo arba įskaitymo už kitą mėnesį (-ius) privalo būti pateiktas ne vėliau kaip iki einamojo mėnesio paskutinės dienos.


V. BAIGIAMOSIOS NUOSTATOS

25. Tėvai (globėjai, rūpintojai) atsako už pateikiamų dokumentų teisingumą.
26. Atlyginimo skolos iš tėvų (globėjų) išieškomos Lietuvos Respublikos teisės aktų nustatyta tvarka.
27. Aprašas skelbiamas Savivaldybės ir Įstaigų interneto svetainėse.
______________________________




Pakeitimai:

1.

                    Šiaulių miesto savivaldybės administracija, Įsakymas
                
Nr. A-1648,
2020-11-25,
paskelbta TAR 2020-11-25, i. k. 2020-24924                
Dėl Šiaulių miesto savivaldybės administracijos direktoriaus 2020 m. balandžio 17 d. įsakymo Nr. A-503 „Dėl Atlyginimo už Šiaulių miesto savivaldybės švietimo ir sporto įstaigose teikiamas ugdymo paslaugas mokėjimo tvarkos aprašo patvirtinimo“ pakeitimo

2.

                    Šiaulių miesto savivaldybės administracija, Įsakymas
                
Nr. A-1868,
2020-12-30,
paskelbta TAR 2020-12-30, i. k. 2020-29119                
Dėl Šiaulių miesto savivaldybės administracijos direktoriaus 2020 m. balandžio 17 d. įsakymo Nr. A-503 „Dėl Atlyginimo už Šiaulių miesto savivaldybės švietimo ir sporto įstaigose teikiamas ugdymo paslaugas mokėjimo tvarkos aprašo patvirtinimo“ pakeitimo

